ஆறு அழகப்பன்

ஆறு. அழகப்பன் எனப் பரவலாக அறியப்படும் ஆறுமுகம் அழகப்பன் (பிறப்பு: 10 ஆகத்து 1937) தமிழ்நாட்டைச் சேர்ந்த தமிழறிஞர், நாடகாசிரியர், நாட்டுப்புறவியல் ஆய்வாளர், மற்றும் செயற்பாட்டாளர் ஆவார்.

 தொடக்க வாழ்க்கை 
இன்றைய சிவகங்கை மாவட்டம் குன்றக்குடியை அடுத்த ஆத்தங்குடி எனும் சிற்றூரில் 10 ஆகத்து 1937 அன்று உண்ணாமுலை - ஆறுமுகம் இணையருக்கு மகனாகப் பிறந்தார் அழகப்பன்.

 கல்வி 
1953-54 இல் அண்ணாமலை நகருக்கு வந்து தங்கிய அழகப்பன், அண்ணாமலைப் பல்கலைக்கழகத்தில் 1955-57 இல் இடைநிலை வகுப்பிலும், 1957-60 இல் முதுகலை வகுப்பிலும் பயின்றார். நாட்டுப்புறவியலில்  எம்.லிட் (MLitt)  பட்டம் பெற்றார். பின்னர் நாடகத்துறையில் ஆராய்ச்சி செய்து முனைவர் பட்டம் பெற்றார்.

 ஆசிரியப் பணி 
அண்ணாமலைப் பல்கலைக்கழகத்தில் தமிழ் விரிவுரையாளராகத் தொடங்கி இந்திய மொழிப்புலத் தலைவர் வரை 38 ஆண்டுகள் பணிபுரிந்து ஓய்வு பெற்றவர்.

தமிழ்ப் பணிகள்

 நாடகக் கலை என்னும் பெயரில் ஓர் இதழை நடத்தினார். "அவ்வை" தி.க.சண்முகம் மணிவிழா நடந்தபோது தமிழ் நாடகக் கண்காட்சி ஒன்றை நடத்தினார்.
 பாரதிதாசனின் நூறு  பாடல்களை இந்தி மொழியில் மொழியாக்கம் செய்வித்துப் பல்கலைக்கழகம் வழியாக வெளியிட முன்னின்றார்.
 உரையாசிரியர்கள் பலரை நியமனம் செய்து பன்னிரு சைவத் திருமுறைகளுக்கும் உரை எழுத வைத்தார்.
 "சிலம்புச் செல்வர்" ம.பொ .சிவஞானம் எழுதிய வள்ளலார் கண்ட ஒருமைப்பாடு என்னும் நூலையும் "கலைஞர்" மு. கருணாநிதி எழுதிய குறளோவியம் என்னும் நூலையும் மொழியாக்கம் செய்து வெளியிடத் துணைநின்றார்.
 தமிழ் அறிஞர் இரா. இராகவையங்கார் பல ஆண்டுகளுக்கு முன் எழுதிய குறுந்தொகை ஆராய்ச்சி என்னும் நூல் வெளிவராமல் இருந்த நிலையில் அவருடைய பெயரரிடமிருந்து அதன் கைப்பிரதியைப் பெற்று வெளியிட்டார்.
 அண்ணாமலை நகரில் தமிழ் எழுத்தாளர் மாநாடு நடத்தினார்.
 உத்தரப் பிரதேச மாநிலத்தின் வாரணாசி மாநகரில் பல மொழி அறிஞர்களை அழைத்து  திருக்குறள் தேசிய மாநாடு கருத்தரங்குகள் நடத்தினார்.
 உத்தராகண்ட மாநிலத்தின் ரிசிகேசு மாநகரில் மாநாடு நடத்தினார். அங்கு திருவள்ளுவர் சிலையும் அமையக் காரணமாக இருந்தார். 
 தமிழைச் செம்மொழி என்று அறிவிக்க வேண்டும் என்று பிற தமிழ் அறிஞர்களுடனும் தமிழ் அமைப்புகளுடனும் இணைந்து போராடினார்.
 தமிழ்ச் சுரங்கம் என்னும் அமைப்பின் வாயிலாக தமிழ்த்தொண்டு ஆற்றுவோருக்கு தமிழ் மாமணி பட்டம் அளித்து விழா நடத்தி வருகிறார்.

படைப்புகள் 

ஆறு அழகப்பன் நாடக நூல்கள்  10, திறனாய்வு நூல்கள்  10  கட்டுரை வரலாற்று நூல்கள்  6 மற்றும் தாலாட்டுப் பாடல் தொகுப்பு நூல் ஒன்றும் எழுதியுள்ளார்.

 விருதுகள் 
இவருடைய நாடகத்துறைப் பணியைப்  பாராட்டி கலைமாமணி விருதை தமிழக அரசு வழங்கிச் சிறப்பித்தது. இது போல் பல விருதுகளை பிற அமைப்புகள் வழங்கியுள்ளன.

 நூல்கள் நாட்டுடமையாக்கம் 
2024 நவம்பரில் இவரது படைப்புகளை தமிழ்நாடு அரசு நாட்டுடமை ஆக்கி, பரிவுத் தொகையாக ரூ 10 இலட்சம்  வழங்கியது.

 மேற்கோள்கள் 

வெளி இணைப்புகள்

 'ஆறு.அழகப்பன்' - தமிழ் புத்தகங்கள்

பகுப்பு:1937 பிறப்புகள்
பகுப்பு:வாழும் மக்கள்
பகுப்பு:தமிழ்ப் புலவர்கள்
பகுப்பு:நாட்டுடைமை நூல்களின் ஆசிரியர்கள்
பகுப்பு:கலைமாமணி விருது பெற்றவர்கள்